ভুবনেশ্বর কুমার বিয়ে করছেন চলতি সপ্তাহের বৃহস্পতিবারেই। এনগেজমেন্ট আগেই ঘোষণা করেছিলেন কোহলির প্রিয় ‘ভুবি’।  জাহির-সাগরিকার বিয়ে ২৭শে নভেম্বর! তবে জাতীয় দলের আর এক তারকার বিয়ে দরজায় কড়া নাড়ছে। ইনি হার্দিক পাণ্ড্যর দাদা ক্রুনাল পাণ্ড্য।
মাঠের মধ্যে হার্দিকের পারফরম্যান্স তাঁর পরিবারে হাসি ফোটায়! খুশি এবার ‘ডাবল’ ক্রুনালের নতুন সুখবরে। ২৬ বছরের এই তারকা চলতি বছরেই আইপিএল জিততে সাহায্য করেছেন মুম্বই ইন্ডিয়ান্সকে। তবে কেরিয়ারে সবথেকে বড় চমক দিচ্ছেন ডিসেম্বর মাসের ২৭ তারিখে। ওই দিনই তিনি বিয়ে করতে চলেছেন দীর্ঘদিনের বান্ধবী পাঙ্খুরি শর্মাকে।

পাণ্ড্য ব্রাদার্সের সঙ্গে পাঙ্খুরি শর্মা। — ইনস্টাগ্রাম
সর্বভারতীয় এক প্রচার মাধ্যমে ক্রুনাল স্বয়ং জানিয়েছেন ২৭ ডিসেম্বর বিয়ের সময় পরিবার ও ঘনিষ্ঠ বন্ধু বান্ধবরা উপস্থিত থাকবেন। ওই দিনই সন্ধ্যায় রিসেপশন পার্টির আয়োজন করা হয়েছে। ক্রুনাল জানিয়েছেন, ‘‘আমি খুব খুশি যে এমন একজনকে বিয়ে করতে চলেছি, যে বন্ধুর মতো এবং আমাকে সবথেকে ভাল বোঝে।’’

পাণ্ড্য ব্রাদার্সের সঙ্গে পাঙ্খুরি শর্মা। — ইনস্টাগ্রাম
কীভাবে আলাপ হল তাঁর বান্ধবীর সঙ্গে? ক্রুনাল বলছিলেন, ‘‘পাঙ্খুরি আমার এক বন্ধুর বন্ধু। দু-বছর আগে এক পার্টিতে ওর সঙ্গে আলাপ হয়। তারপর দু-জনেই একে অন্যকে পছন্দ করতে শুরু করি। দুজনেই সমবয়সী। যে বিষয়টা ওর সবথেকে বেশি ভাল লাগে তা হল ওর সরলতা ও সাহায্য করার মানসিকতা।’’
তবে দু-বছরের বেশি সম্পর্ক থাকলেও চলতি বছরে মুম্বই ইন্ডিয়ান্স খেতাব জেতার পর পাঙ্খুরিকে প্রোপোজ করেন ক্রুনাল। স্পেশ্যাল মুহূর্তের কথা বলতে গিয়ে আবেগতাড়িত হয়ে পড়েন ক্রুনাল, ‘‘ফাইনালে ম্যাচে সেরার পুরস্কার জিতেছিলাম। তারপরেই আমার মনে হয় এটাই প্রোপোজ করার সেরা সময়।’’ ক্রুনালকে বেশিক্ষণ অপেক্ষা করিয়ে রাখেননি তাঁর বান্ধবী। প্রায় সঙ্গে সঙ্গে তাঁর প্রেমের প্রস্তাবে সাড়া দিয়েছিলেন।
ক্রুনালের সংযোজন, ‘‘ও বোঝে যে ক্রিকেটই আমার জীবন এবং সবসময় আমাকে সমর্থন করে। আমার খেলা থাকলেই ও বেশি ম্যাচ দেখে। বর্তমানে চোটের কারণে বরোদার হয়ে রঞ্জি ট্রফিতে অংশ নিচ্ছেন না ক্রুনাল। তবে আইপিএল-এর গতবারের পারফরম্যান্সের পর ক্রুনালের দর যে আকাশছোঁয়া হবে তা আর বলার অপেক্ষা রাখে না।